EMP Ühiskomitee otsus

nr 57/2003,

16. mai 2003,

millega muudetakse EMP lepingu XX lisa (keskkond)

EMP ÜHISKOMITEE,

võttes arvesse Euroopa Majanduspiirkonna lepingut, nagu seda on muudetud Euroopa Majanduspiirkonna lepingut kohandava protokolliga, edaspidi "leping", eriti selle artiklit 98,

ning arvestades järgmist:

(1) Lepingu XX lisa on muudetud EMP Ühiskomitee 31. jaanuari 2003. aasta otsusega nr 16/2003. [1]

(2) Lepingusse tuleb lisada Euroopa Parlamendi ja nõukogu 4. detsembri 2000. aasta direktiiv 2000/76/EÜ jäätmete põletamise kohta. [2]

(3) Islandil on mitmeid väikesi ja väga väikesi äärealadel asuvaid haldusüksusi, kus ei ole piisavalt maad prügilate rajamiseks.

(4) Suure osa aastast on transport neisse haldusüksustesse ja neist haldusüksustest raskendatud ning see muudab suuremalt alalt jäätmete kogumise suurematesse põletus- ja koospõletusrajatistesse soovimatuks või isegi võimatuks.

(5) Jäätmete lahtise põletamise lõpetamiseks on mõned äärealade haldusüksused loonud põletus- ja koospõletusrajatised, mis käitlevad vähem kui ühe tonni jäätmeid tunnis.

(6) Väga kulukas pidev heitmete mõõtmine, samuti direktiivis 2000/76/EÜ nõutav dioksiinide mõõtmine iga kuue kuu järel on nende äärealade haldusüksuste põletus- ja koospõletusrajatistele ebaproportsionaalselt koormav.

(7) Pideva heitmete mõõtmise kohustus asendatakse nende põletus- ja koospõletusrajatiste puhul seega iga-aastase mõõtmisega ning dioksiinide mõõtmine iga kuue kuu järel asendatakse ühekordse mõõtmisega.

(8) Võttes arvesse alla ühe tonni jäätmeid tunnis töötlevate põletus- ja koospõletusrajatiste piiratud keskkonnamõju ning majanduslikke piiranguid, vabastatakse need põletus- ja koospõletusrajatised kohustusest järgida direktiivis 2000/76/EÜ ettenähtud heitmete piirväärtusi, kuid nad peavad jätkuvalt kinni pidama direktiivides 89/369/EMÜ, [3] 89/429/EMÜ [4] ja 94/67/EÜ [5] sätestatud heitmete piirväärtustest.

(9) Samal põhjusel peavad alla ühe tonni jäätmeid tunnis töötlevad põletus- ja koospõletusrajatised tegema dioksiini ühekordse mõõtmise, nad vabastatakse direktiivis 2000/76/EÜ sätestatud õhusaaste piirväärtuste järgimise kohustusest, kuid nad peavad jätkuvalt kinni pidama direktiivides 89/369/EMÜ, 89/429/EMÜ ja 94/67/EÜ sätestatud heitmete piirväärtustest,

ON VASTU VÕTNUD JÄRGMISE OTSUSE:

Artikkel 1

Lepingu XX lisa muudetakse järgmiselt.

1. Punkti 32dd (komisjoni otsus 2002/151/EÜ) järele lisatakse järgmine punkt:

"32de. 32000 L 0076: Euroopa Parlamendi ja nõukogu direktiiv 2000/76/EÜ, 4, detsember 2000 (EÜT L 332, 28.12.2000, lk 91).

Käesolevas lepingus loetakse direktiivi sätteid kohandustes, mis on loendatud käesoleva lisa liites."

2. Punktidele 20 (nõukogu direktiiv 89/369/EMÜ), 21 (nõukogu direktiiv 89/429/EMÜ) ja 21b (nõukogu direktiiv 94/67/EÜ) lisatakse:

", muudetud järgmise aktiga:

- 32000 L 0076: Euroopa Parlamendi ja nõukogu direktiiv 2000/76/EÜ, 4. detsember 2000 (EÜT L 332, 28.12.2000, lk 91).

Käesolevas lepingus loetakse direktiivi sätteid kohandustes, mis on loendatud käesoleva lisa liites."

3. Punktile 26 (nõukogu direktiiv 75/439/EMÜ) lisatakse järgmine taane:

"— 32000 L 0076: Euroopa Parlamendi ja nõukogu direktiiv 2000/76/EÜ, 4. detsember 2000 (EÜT L 332, 28.12.2000, lk 91).

Käesolevas lepingus loetakse direktiivi sätteid kohandustes, mis on loendatud käesoleva lisa liites."

4. Punkti 40 (komisjoni soovitus 2001/680/EÜ) järele lisatakse pealkiri "XX LISA LIIDE".

5. XX lisa liite tekstina lisatakse käesoleva otsuse lisas loetletud kohandused.

Artikkel 2

Direktiivi 2000/76/EÜ islandi- ja norrakeelne tekst, mis avaldatakse Euroopa Liidu Teataja EMP kaasandes, on autentne.

Artikkel 3

Käesolev otsus jõustub 17. mail 2003 tingimusel, et EMP Ühiskomiteele on esitatud kõik lepingu artikli 103 lõikes 1 ettenähtud teated. [6]

Artikkel 4

Käesolev otsus avaldatakse Euroopa Liidu Teataja EMP osas ja EMP kaasandes.

Brüssel, 16. mai 2003

EMP Ühiskomitee nimel

eesistuja

P. Westerlund

[1] ELT L 94, 10.4.2003, lk 73.

[2] EÜT L 332, 28.12.2000, lk 91.

[3] EÜT L 163, 14.6.1989, lk 32.

[4] EÜT L 203, 15.7.1989, lk 50.

[5] EÜT L 365, 31.12.1994, lk 34.

[6] Põhiseadusest tulenevatest nõuetest ei ole teatatud.

--------------------------------------------------

LISA

EMP ÜHISKOMITEE OTSUSE nr 57/2003

4. detsembri 2000. aasta direktiivi 2000/76/EÜ muudatused

a) Islandis olevate Ísafjörðuri, Tálknafjörðuri, Hófshreppuri (Svínafelli), Kirkjubæjarklausturi, Vestmannaeyjari ja Patreksfjörðuri põletus- või koospõletusrajatiste suhtes, mis töötlevad alla ühe tonni jäätmeid tunnis, kohaldatakse nende tegutsemisaja lõpuni direktiivi sätteid järgmises kohanduses:

i) Artikli 11 lõike 2 punktides a ja c nimetatud õhusaasteainete, välja arvatud dioksiinid, mõõtmisi tehakse üks kord aastas.

ii) Artikli 11 lõiget 4 ja artikli 11 lõiget 6 ei kohaldata.

iii) Artikli 11 lõikes 7 asendatakse sõnad "kahelt korralt aastas ühele korrale kahe aasta tagant ning dioksiinide ja furaanide puhul kahelt korralt aastas ühele" sõnadega "ühelt korralt aastas ühele korrale kahe aasta tagant".

iv) Artikli 11 lõikeid 10-14 ja 16-17 ei kohaldata.

v) Dioksiinide suhtes kohaldatakse ainult ühekordset üksikut mõõtmist, mille tulemused esitatakse EFTA järelevalveametile.

b) Lõikes a nimetatud põletus- ja koospõletusrajatiste suhtes jätkatakse direktiivides 89/369/EMÜ, 89/429/EMÜ ja 94/67/EÜ sätestatud heitmete piirväärtuste kohaldamist.

c) Islandis oleva Suðurnesi põletus- või koospõletusrajatiste suhtes, mis töötleb üle ühe tonni, kuid alla kolme tonni jäätmeid tunnis, kohaldatakse selle tegutsemisaja lõpuni direktiivi sätteid järgmises kohanduses:

i) Dioksiinide suhtes kohaldatakse ainult ühekordset üksikut mõõtmist, mille tulemused esitatakse EFTA järelevalveametile.

ii) Direktiivi V lisa lõigetes a, b ja c sätestatud heitmete piirväärtusi ei kohaldata ja jätkatakse direktiivides 89/369/EMÜ, 89/429/EMÜ ja 94/67/EÜ sätestatud vastavate heitmete piirväärtuste kohaldamist.

d) Ilma et see piiraks lõigete b ja c punkti ii kohaldamist, tunnistatakse direktiivi 75/439/EMÜ lisa ja direktiivid 89/369/EMÜ, 89/429/EMÜ ja 94/67/EÜ kehtetuks.

e) Lõiked a-d vaadatakse läbi iga viie aasta tagant või kui töötatakse välja uus ja odavam saaste ulatuslikuma mõõtmise tehnoloogia, olenevalt sellest, mis on varasem.

--------------------------------------------------